L’alcalde de Burjassot sol·licita al President Puig una reunió per tractar els temes pendents amb Burjassot
2025-07-24

Rafa García, alcalde de Burjassot, ha sol·licitat per carta al President de la Generalitat una reunió per poder tractar els temes urgents que Burjassot i la Generalitat Valenciana tenen pendents.

En la citada carta ja s’enumeren els objectius prioritaris de la reunió i els temes més importants a tractar, que afecten profundament al municipi tant en la seua execució urbanística com en altres parcel·les de la vida diària del municipi, apuntant que en la reunió se cercaria “abordar qüestions fonamentals per a Burjassot com la fi de les obres de supressió del pas a nivell del barri de l’Empalme, l’obertura de les dues aules d’infantil tancades per al pròxim curs escolar per l’anterior Consellera d’Educació, l’estudi de solucions al problema d’inundacions del barri de Lauri Volpi i el soterrament de la Línia 1 de Metro, la instal·lació de pantalles acústiques en la CV-35 al seu pas per Burjassot o la dotació d’un SAMU que done servei a la nostra ciutat i altres municipis propers”.

Així mateix, en la missiva, l’alcalde li trasllada la seua enhorabona per la seua investidura com a President de la Generalitat Valenciana i li afirma que “la seua elecció constituirà, de ben segur, l’inici d’un nou temps per a la Comunitat i abans de res per a les persones que veuran per fi al capdavant del Consell un equip de gestors públics que vetlarà pels interessos de les persones i, especialment, dels qui més ajuda necessiten“.

“Les valencianes i els valencians estem d’enhorabona, i com a alcalde de Burjassot he de traslladar-li que el seu nomenament suposa per a la nostra ciutadania una oportunitat històrica per aconseguir, després de dècades d’abandó de la Generalitat, que per fi es convertisquen en realitat les reivindicacions del nostre municipi”.